Vec: Otvorený list ZZP SR ústavným činiteľom Slovenskej republiky
Sme vážne znepokojení, že poslanci NR SR predložili do Výboru NR SR pre zdravotníctvo balík pozmeňovacích návrhov, ktorý zásadne mení systém zdravotníctva. Hoci tieto návrhy výbor nepodporil, obávame sa že budú predložené priamo v pléne NR SR a spolu s nimi aj ďalšie zásadné zmeny. Je neakceptovateľné, aby sa tak dialo bez verejnej a odbornej diskusie.
Občania a odborná verejnosť nesmú byť úplne vylúčení z možnosti vyjadriť sa k zmenám, ktoré budú mať výrazný dopad na systém a kvalitu zdravotnej starostlivosti. Zároveň je zarážajúce,  že za tak závažnými návrhmi nestojí  Ministerstvo zdravotníctva SR a nepredkladá ich štandardným legislatívnym spôsobom.
Slovenské zdravotníctvo je už viac ako 12 rokov postavené na spolupráci štátneho a súkromného sektoru, na pluralite a rovnoprávnosti subjektov, čo rešpektovali všetky doterajšie vlády. Občania zaplatia do zdravotníctva ročne až 100 miliárd Sk, za ktoré právom požadujú kvalitnú zdravotnú starostlivosť.
Sme presvedčení, že dobre fungujúce zdravotníctvo musí aj naďalej stáť na dvoch základných princípoch:
· na princípe slobodnej voľby lekára a zdravotnej poisťovne,

· na princípe rovnoprávnosti štátnych, verejných a súkromných subjektov v zdravotníctve.
Len  slobodná voľba a rovnoprávnosť prinesú zdravú konkurenciu a tým aj kvalitnejšiu a efektívnejšiu zdravotnú starostlivosť pre občana. 
Preto Združenie zdravotných poisťovní SR žiada predsedu NR SR, predsedu Vlády SR a predstaviteľov súčasnej vládnej koalície, aby:
· rešpektovali princíp rovnosti pred zákonom pre všetky subjekty   v zdravotníctve, ako aj právo slobodnej voľby pre občana       
· aby návrhom na zásadné zmeny v zdravotníckom systéme vždy predchádzala štandardná odborná a vecná verejná diskusia.
Nedovoľte, aby sa o našom zdraví rozhodovalo bez nás!
S úctou,

Ing. Igor Dorčák

prezident Združenia zdravotných poisťovní Slovenskej republiky

V Bratislave, 28. novembra 2006

